
Dolgozatunkban alapvetően arra tettünk kísérletet, hogy egy általános képet kapjunk a szegregált, telepi körülmények között folytatott szociális építészet hátteréről, módszertanairól és tanulságairól a rendszerváltás utáni Magyarországon, erre alapozva pedig egy összefüggés hálózatot, illetve rövid tervezési elvtárat alkossunk.
Munkánk elején kifejtettük, miért fontos és égető feladat a szegregátumok fejlesztése, a hazai szegénységi mutatókon, illetve az általános telepi körülmények bemutatásán keresztül, majd bemutattuk az építészeti koncepciót megelőző szociális munkát, az azt magába foglaló programot a Magyar Máltai Szeretetszolgálat Jelenlét programján keresztül. Ezután két fontos nemzetközi elismert szociális építészeti példát tárgyaltunk, amelyek tanulságosak lehetnek a hazai szféra számára, majd pedig bemutattunk számos itthoni példát is olyan szociális programokra, amelyek fontos építészeti hozzáadást is magukba foglaltak.
Az összefüggéseket a telepi megfigyelések, tervezési elvek, illetve gyakorlati megoldások között vizuális formában, egyfajta gondolattérképeken mutattuk be, majd a különböző elveket ki is fejtettük, néhány építészeti eszközt felsorolva melléjük.
Úgy gondoljuk, dolgozatunkkal sikerült egy átfogóbb betekintést adni a telepi építészeti munka területére az építész szakmabeliek, illetve talán más, a szociális szférában jelen lévő szakmák számára is, bemutatva több hazai szociális programot, és azok építészeti tartalmát, megmutatva az összefüggéseket a szegregátumban fellépő jelenségek, illetve a tervezési elvek között, eszközöket is hozzájuk rendelve. Úgy gondoljuk, témánk még nem eléggé tárgyalt és kutatott hazánkban, így szükséges, hogy az építész szakma nagyobb hangsúlyt fektessen a telepi szociális építészet gyakorlatainak kutatására, összegzésére. Igyekeztünk munkánkkal rávilágítani a téma komplexitására és jelentőségére a szegregátumok hosszútávú integrációja szempontjából.
 



